PREDKLADACIA SPRÁVA

Po rozdelení Českej a Slovenskej Federatívnej Republiky sa Slovenská republika stala vlastníkom jednej tretiny pohľadávok po bývalej Československej socialistickej republike a Českej a Slovenskej Federatívnej Republike.

V nadväznosti na podpísaný „Dodatok č. 1 k Dohode medzi vládami Slovenskej republiky a Českej republiky o prevode vládnych pohľadávok voči zahraničiu do kompetencie Slovenskej republiky a Českej republiky a o zabezpečení vnútorného financovania poskytnutých vládnych úverov zo dňa 7.apríla 1993“, „Zásady vlády Slovenskej republiky pre oblasť medzinárodných zmlúv“ schválené uznesením vlády SR č. 615 dňa 26. 8. 1997, „Protokol medzi Ministerstvom financií Slovenskej republiky a Ministerstvom financií Českej republiky o ďalšom postupe pri vysporiadaní pohľadávok a záväzkov Slovenskej republiky a Českej republiky voči zahraničiu“ zo dňa 1.februára 1999, „Dodatok č. 1 k Protokolu medzi Ministerstvom financií Slovenskej republiky a Ministerstvom financií Českej republiky o ďalšom postupe pri vysporiadaní pohľadávok a záväzkov Slovenskej republiky a Českej republiky voči zahraničiu“ zo dňa 19. 2. 2001, „Dodatok č. 2 k Protokolu medzi Ministerstvom financií Slovenskej republiky a Ministerstvom financií Českej republiky o ďalšom postupe pri vysporiadaní pohľadávok a záväzkov Slovenskej republiky a Českej republiky voči zahraničiu“ zo dňa 16. 5. 2002, „Zásady vlády Slovenskej republiky pre postupy pri správe a vysporiadaní pohľadávok Slovenskej republiky v zahraničí“ schválené uznesením vlády SR č. 519 dňa 6. 7. 2000 a prijaté rozhodnutia „Poradného orgánu ministra financií SR pre riešenie finančných otázok vyplývajúcich z  medzivládnych úverových, clearingových, barterových a  iných dohôd“, (ďalej len „Poradný orgán“) uvedené v bode 58.4 a 62.3 Záznamu z „Poradného orgánu“ Ministerstvo financií Slovenskej republiky predkladá vláde Slovenskej republiky na prerokovanie materiál „Návrh na uzavretie Dohody medzi vládou Slovenskej republiky a vládou Chorvátskej republiky o vzájomnom vysporiadaní pohľadávok a záväzkov v rámci clearingového platobného systému“. 

Ministerstvo financií Slovenskej republiky odporúča vláde Slovenskej republiky schváliť materiál „Návrh na uzavretie Dohody medzi vládou Slovenskej republiky a vládou Chorvátskej republiky o vzájomnom vysporiadaní pohľadávok a záväzkov v rámci clearingového platobného systému“ tak, ako je to uvedené v návrhu uznesenia vlády Slovenskej republiky,  s cieľom komplexného  vysporiadania pohľadávky  Slovenskej republiky voči Chorvátskej republike. Podľa tohto návrhu bude dlh Chorvátskej republiky voči Slovenskej republike v sume clearingové doláre 1.458.743,29 vysporiadaný vo výške 85% z nominálnej hodnoty v USD, t.j. USD 1.239.931,80 v troch rovnomerných splátkach po USD 413.310,60 podľa dohodnutého splátkového kalendára do 15. 1. 2004, pričom následný finančný príjem v  SKK z  platieb v USD bude príjmovou položkou štátnych finančných aktív Slovenskej republiky.

V nadväznosti na Metodický pokyn na prípravu a predkladanie materiálov na rokovanie vlády Slovenskej republiky možno konštatovať, že predkladaný materiál nemá finančný, ekonomický, environmentálny vplyv ani vplyv na zamestnanosť a na rokovanie vlády Slovenskej republiky sa predkladá bez rozporov.